# Informasjonssak til IDF-møte Fra: Knut Tore Stokke, administrasjonssjef Helsam 13.3. 2024

# Vurdere sammenslåing av Avdeling for folkehelsevitenskap og Avdeling for tverrfaglig helsevitenskap

Helsam ønsker å informere om at vi vil sette i gang et arbeid for å vurdere en mulig sammenslåing av to av våre fagavdelinger; Avdeling for folkehelsevitenskap og Avdeling for tverrfaglig helsevitenskap. Det har tidligere vært prosesser for å vurdere sammenslåing av avdelingene, men det har av ulike årsaker ikke blitt realisert. De to avdelingene var før opprettelsen av Helsam organisert som ett institutt. Det er avdelingene selv som nå ønsker å sette ned en arbeidsgruppe som skal vurdere konsekvenser av en eventuell sammenslåing.

**Hvorfor vurdere sammenslåing**  
Begrunnelsen for å vurdere sammenslåing er at begge avdelingene er relativt små, opplever å ha noe begrensede ressurser, og at størrelse bidrar til sårbarhet. Det antas en sammenslåing derfor vil kunne styrke begge avdelingene både forsknings- og utdanningsmessig. En sammenslåing vil gjøre det mer effektivt og hensiktsmessig ved at man er tilknyttet samme administrative enhet og ressursene kan utnyttes bedre enn i dag. Forskningsmessig har avdelingene allerede noe faglig samarbeid, men det er potensiale for å utvide dette og å utvikle mer tverrgående prosjekt og forskningssøknader. Gjennom de siste årene har vi noe erfaring med å utvikle søknader på tvers, men her er det mer å vinne. Avdelingene har ansvar for hvert sitt masterprogram. De to masterprogrammene har også mye samarbeid om innhold og samkjøring av emner som vi kan bygge videre på (bl.a. metodeemnet). Begge masterprogrammene har også elektive emner som begge studentgruppene kan velge.

**Prosess**Helsam setter nå ned en arbeidsgruppe ned to representanter fra hver av de to avdelingene for å vurdere og komme med forslag til en eventuell sammenslåing.

Mandat for arbeidsgruppa:

* Vurdere de forskningsmessige, utdanningsmessige og praktiske konsekvensene av en sammenslåing
* Komme med forslag om hvordan man kan skape forutsigbarhet i prosessen og sikre inkludering av ansatte i prosessen
* Komme med forslag om hvordan lederskap av en ny avdeling best kan ivaretas
* Komme med forslag om hvordan man utvikler og styrker en fellesskapskultur
* Komme med forslag om hvordan vi kan bygge på erfaringene med å samarbeide på tvers av masterprogrammene og ytterligere styrke de to studieprogrammene
* Presentere et forslag med tidsplan for sammenslåingen

Arbeidsgruppa bes om å levere en rapport innen 15. mai.

Vi ber tjenestemannsorganisasjonene vurdere om de ønsker å stille med en representant til arbeidsgruppa. .